*დანართი 1*

**ქ. ბათუმის მუნიციპალიტეტის 2017 წლის ბიუჯეტით დამტკიცებული ქვეპროგრამის „ლუკა ასათიანის სახელობის სტიპენდია წარმატებული სტუდენტებისათვის“ ფარგლებში კონკურსის გამოცხადების, განაცხადის განხილვისა და სტიპენდიების გაცემის წესი**

**მუხლი 1. ზოგადი დებულებანი**

1. ქ. ბათუმის მუნიციპალიტეტის 2017 წლის ბიუჯეტით დამტკიცებული ქვეპროგრამის „ლუკა ასათიანის სახელობის სტიპენდია წარმატებული სტუდენტებისათვის“ფარგლებშისტუდენტთა შერჩევა განხორციელდება კონკურსის მეშვეობით.

2. კონკურსს ატარებს ქალაქ ბათუმის მუნიციპალიტეტის მერის (შემდგომში - მერი) ბრძანებით შექმნილი კომისია.

3. ქვეპროგრამა „ლუკა ასათიანის სახელობის სტიპენდია წარმატებული სტუდენტებისათვის“ითვალისწინებს ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველი და მეორე საფეხურის უმაღლეს საგანამანათლებლო პროგრამებზე ჩარიცხულ იმ საუკეთესო 50 სტუდენტზე ლუკა ასათიანის სახელობის სტიპენდიის გაცემას, რომლებიც უმაღლეს სასწავლებლებში ჩარიცხვის მომენტისათვის რეგისტრირებულნი არიან ქ. ბათუმის მუნიციპალიტეტის ტერიტორიაზე, მიღებული აქვთ დადებითი შეფასება (A) ფრიადი (91 ქულა და მეტი) წინა სემესტრის საშუალო აკადემიური მოსწრების დოკუმენტის თანახმად.

**მუხლი 2. ქვეპროგრამის მიზანი**

ქვეპროგრამის მიზანია ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველი და მეორე საფეხურის უმაღლეს საგანამანათლებლო პროგრამებზე ჩარიცხულ სტუდენტთა სწავლის სტიმულირება.

**მუხლი 3. სტიპენდიის მისაღებად საჭირო დოკუმენტთა ნუსხა**

1. კონკურსში მონაწილეობის მისაღებად სტუდენტმა ქ. ბათუმის მუნიციპალიტეტის მერიაში (შემდგომში - მერია) უნდა წარმოადგინოს შემდეგი დოკუმენტაცია:

ა) განცხადება;

ბ) საქართველოს მოქალაქის პირადობის მოწმობის ასლი;

გ) 2 ფერადი ფოტოსურათი (3X4);

დ) მოქალაქის საცხოვრებელი ადგილის რეგისტრაციის დამადასტურებელი დოკუმეტი;

ე) ავტორიზებული უმაღლესი სასწავლებლის მიერ გაცემული ცნობა სტუდენტის ჩარიცხვის თარიღის, ფაკულტეტის, სპეციალობისა და კურსის მითითებით;

ვ) ცნობა შესაბამისი უმაღლესი სასწავლებლიდან სტუდენტის წინა სემესტრის შედეგების შესახებ;

ზ) ინფორმაცია სტუდენტის მიერ ერთიან ეროვნულ გამოცდებზე მიღებული შეფასების შესახებ - თუ განმცხადებელი ბაკალავრია;

თ) ინფორმაცია საერთო სამაგისტრო პროგრამებზე მისაღებ გამოცდაზე სპეციალობაში და ზოგად უნარებში მიღებული შეფასების შესახებ - თუ განმცხადებელი მაგისტრანტია.

2. მერია უფლებამოსილია საჭიროების შემთხვევაში მოითხოვოს დამატებითი დოკუმენტაცია.

**მუხლი 4. სტიპენდიის მიმღები პირები**

1. ქვეპროგრამით „ლუკა ასათიანის სახელობის სტიპენდია წარმატებული სტუდენტებისათვის“ დადგენილი მოთხოვნების გათვალისწინებით, სტიპენდიის გაცემის დროს პირველ ეტაპზე განიხილება იმ სტუდენტთა დაფინანსების საკითხი, რომლებიც სწავლობენ შემდეგ საგანმანათლებლო მიმართულებებზე/დარგებზე/სპეციალობებზე: ინჟინერია (მშენებლობა), არქიტექტურა, ეკოლოგია/გარემოსმცოდნეობა, კულტურული მემკვიდრეობა, რესტავრაცია/კონსერვაცია, არქეოლოგია, განათლების მეცნიერებები და მასწავლებლის განათლება. თუ პირველი ეტაპზე ვერ შეირჩა 50 საუკეთესო შედეგების მქონე სტუდენტი, დარჩენილ ვაკანტურ ადგილებზე, ქვეპროგრამით დადგენილი კრიტერიუმების დაცვით, მოხდება სხვა დანარჩენ საგანმანათლებლო მიმართულებებზე/დარგებზე/სპეციალობებზე ჩარიცხულ საუკეთესო შედეგების მქონე სტუდენტთა შერჩევა.

2. სტიპენდია არ გაიცემა აკადემიური უმაღლესი განათლების პირველი საფეხურის მერვე სემესტრისა და მეორე საფეხურის მეოთხე სემესტრის საშუალო აკადემიური მოსწრების დოკუმენტების საფუძველზე.

**მუხლი 5. სტიპენდიის ოდენობა**

1. ქვეპროგრამით „ლუკა ასათიანის სახელობის სტიპენდია წარმატებული სტუდენტებისათვის“და ამ წესითდადგენილი კრიტერიუმების დაცვით ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველ და მეორე საფეხურზე ჩარიცხული საუკეთესო 50 სტუდენტი, რომელთა საშუალო შეწონილი ქულა არის 91 და მეტი, მიიღებს ლუკა ასათიანის სახელობის სტიპენდიას თვეში 200 ლარის ოდენობით საქართველოს კანონმდებლობით დადგენილი გადასახადების ჩათვლით.

2. აკადემიური მოსწრების გამოთვლა ხდება უმაღლესი სასწავლებლის მიერ მოწოდებული დოკუმენტის საფუძველზე, საშუალო არითმეტიკულის გამოთვლით, დამრგვალების გარეშე.

**მუხლი 6. სტიპენდიის გაცემის წესი**

1. სტიპენდია გაიცემა სემესტრებში ერთხელ.

2. 2016-2017 სასწავლო წლის პირველი სემესტრის განმავლობაში მიღებული შეფასებების მიხედვით სტიპენდია გაიცემა არაუგვიანეს 2017 წლის მაისის თვისა და ერთობლივად მოიცავს 4 სასწავლო თვეს.

3. 2016-2017 სასწავლო წლის მეორე სემესტრის განმავლობაში მიღებული შეფასებების მიხედვით, სტიპენდია გაიცემა არაუგვიანეს 2017 წლის ნოემბრისა და ერთობლივად მოიცავს 6 სასწავლო თვეს.

**მუხლი 7. კონკურსის ეტაპები**

1. კონკურსი მოიცავს ორ ეტაპს:

ა) დოკუმენტების მიღება - პირველი ეტაპი;

ბ) დოკუმენტების განხილვა - მეორე ეტაპი.

2. დოკუმენტების მიღებას აწარმოებს მერიის აპარატის საქმისწარმოების განყოფილება. დოკუმენტაცია შემდეგ გადაეცემა მერის ადმინისტრაციის განათლებისა და კულტურის განყოფილებას, რომელიც წარუდგენს კომისიას ინფორმაციას სტუდენტის მიერ წარმოდგენილი დოკუმენტაციის ქვეპროგრამით „ლუკა ასათიანის სახელობის სტიპენდია წარმატებული სტუდენტებისათვის“ და წინამდებარე წესით დადგენილ მოთხოვნებთან შესაბამისობის თაობაზე.

3. არასრული დოკუმენტაციის წარმოდგენის შემთხვევაში კომისია არ განიხილავს სტუდენტის განაცხადს.

4. კონკურსის მეორე ეტაპზე ხორციელდება დოკუმენტების განხილვა.

**მუხლი 8. განაცხადების მიღების ვადები**

1. 2016-2017 სასწავლო წლის პირველი სემესტრის განმავლობაში მიღებული შეფასებების მიხედვით სტიპენდიების მისაღებად განაცხადების მიღება იწარმოებს 2017 წლის 27 თებერვლიდან 31 მარტის ჩათვლით, 09 საათიდან - 18 საათამდე.

2. 2016-2017 სასწავლო წლის მეორე სემესტრის განმავლობაში მიღებული შეფასებების მიხედვით სტიპენდიების მისაღებად განაცხადების მიღება იწარმოებს 2017 წლის 27 სექტემბრიდან 29 ოქტომბრის ჩათვლით, 09 საათიდან - 18 საათამდე.

3. კომისია შემოსულ განაცხადებს განიხილავს და მიღებული გადაწყვეტილების შესახებ განმცხადებელს აცნობებს განაცხადების მიღების ვადის ამოწურვიდან 20 დღის ვადაში.

**მუხლი 9. კომისიის მიერ გადაწყვეტილების მიღების წესი**

1. კომისიის მუშაობას ხელმძღვანელობს კომისიის თავმჯდომარე, ხოლო მისი არყოფნისას - კომისიის თავმჯდომარის მოადგილე.

2. კომისია:

ა)ამტკიცებს იმ კონკურსანტთა სიას, რომელთა განაც­ხადებები არ შეესაბამება წინამდებარე წესით დადგენილ მოთხოვ­ნებს და იღებს გადაწყვეტილებას მათი კონკურსიდან მოხსნის თაო­ბაზე;

ბ)განიხილავს კონკურსანტების განაცხადებს (საკონკურ­სო დოკუმენტაციას) და გამოავლენს საუკეთესო შედეგების მქონე სტუდენტებს;

გ) წარუდგენს მერს ინფორმაციას კონკურსის შედეგების შესახებ.

3. კომისია უფლებამოსილია, თუკი სხდომას ესწრება სრული შემადგენლობის ნახევარზე მეტი მაინც.

4. თუ ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველი საფეხურის უმაღლეს საგანამანათლებლო პროგრამებზე ჩარიცხულ ორ ან მეტ სტუდენტს მიღებული აქვს თანაბარი ქულა, თანხა გაიცემა ერთიანი ეროვნული გამოცდების შედეგების აბსოლუტური ქულების ჯამით რანჟირების დოკუმენტის საფუძველზე რეიტინგის მიხედვით. თუ ერთიან ეროვნულ გამოცდაზე ორ ან მეტ სტუდენტს მიღებული აქვს თანაბარი აბსოლუტური ქულების ჯამი, სტიპენდია გაიცემა შემდეგი თანმიმდევრობის დაცვით:

ა) ერთიან ეროვნულ გამოცდაზე ზოგადი უნარების გამოცდაში მიღებული უფრო მაღალი სკალირებული ქულის შესაბამისად;

ბ) ერთიან ეროვნულ გამოცდაზე ქართული ენისა და ლიტერატურის გამოცდაში მიღებული უფრო მაღალი სკალირებული ქულის შესაბამისად;

გ) ერთიან ეროვნულ გამოცდაზე უცხოური ენის გამოცდაში მიღებული უფრო მაღალი სკალირებული ქულის შესაბამისად.

5. თუ ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების მეორე საფეხურის უმაღლეს საგანამანათლებლო პროგრამებზე ჩარიცხულ ორ ან მეტ სტუდენტს მიღებული აქვს თანაბარი ქულა, სტიპენდია გაიცემა იმ სტუდენტზე, რომელსაც სამაგისტრო პროგრამებზე მისაღებ გამოცდაზე სპეციალობაში მიღებული აქვს უფრო მაღალი შეფასება. თუ სამაგისტრო პროგრამებზე მისაღებ გამოცდაზე სპეციალობაში ორ ან მეტ სტუდენტს მიღებული აქვს თანაბარი ქულება, სტიპენდია გაიცემა იმ სტუდენტზე, რომელსაც სამაგისტრო გამოცდაზე ზოგადი უნარების გამოცდაში მიღებული აქვს უფრო მაღალი სკალირებული ქულა.

6. თუ ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველი და მეორე საფეხურის უმაღლეს საგანამანათლებლო პროგრამებზე ჩარიცხულ ორ ან მეტ სტუდენტს მიღებული აქვს თანაბარი ქულა, სტიპენდია გაიცემა იმ სტუდენტზე, რომელსაც უმაღლეს სასწავლებელში ჩასარიცხად, მისაღებ გამოცდაზე, ზოგადი უნარების გამოცდაში მიღებული აქვს უფრო მაღალი სკალირებული ქულა.